রুশ টেলিভিশন চ্যানেল যখন, তখন রাশিয়ার বিশ্বকাপ পারফরম্যান্সই তো তাদের আগ্রহের কেন্দ্রবিন্দু। আর প্রথম দুই ম্যাচে স্বাগতিকদের অমন বিধ্বংসী পারফরম্যান্সের পর আশার আকাশটাও হয়েছে অনেক বড়। ‘রাশিয়া ওয়ান’ চ্যানেলের সাংবাদিক তাই সেন্ট পিটার্সবার্গের মিডিয়া সেন্টারে বিশ্বকাপ কাভার করতে আসা বিভিন্ন দেশের সাংবাদিকদের কাছে ঘুরে ঘুরে প্রশ্ন করছিলেন এ নিয়ে। বিশ্বকাপে কত দূর যেতে পারবে রাশিয়া? আর ডেনিস চেরিসভ কি হতে পারবেন সর্বোচ্চ গোলদাতা?